《泛舟潏水君俞用韩泛南溪韵作诗三首遂和》
宋代·李复

出城泛南溪，朝暮可往返。
东西韦杜间，尺五天不远。
舟转皇陂韦，岸带青龙坂。
夷犹一篙足，不待双絙挽。
回临市桥舣，走就僧居饭。
面山高阁重，入门苍松偃。
黯黯雨意来，苍苍野色晚。
更欲穷上方，理屦惭尚蹇。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。